《和贡甫瓜步诗》
宋代·刘敞

江介多悲风，川广不可越。畏涂非吾土，游子怆明发。

群山起楚蜀，众水会溟渤。地险自适然，天衷岂端设。

凭陵三国际，偃蹇五胡末。非无英雄姿，于此智勇竭。

疑城尚虎踞，虏马馀饮窟。人谋虽工拙，神物有予夺。

请陈真人朔，颇事丹浦伐。风云埽氛埃，雷雨救焚暍。

禹功东渐海，汉使南诮越。太平自兹始，盛德信贻厥。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。